Søndergades Skole i Brønderslev har i det indeværende skoleår haft gode erfaringer med en ny måde at styrke elevernes læseevne på. Det gør de ved hjælp af et såkaldt læsebånd.

Læsebåndet består af 20 minutters intensiv obligatorisk morgenlæsning, som starter alle dag på Søndergades Skole. Alle skolens årgange er inddraget i projektet. Læsebåndet er indført for at reducere antallet af dårlige læsere, der hvert år forlader folkeskolen uden optimal kunnen. Eleverne tager godt imod projektet. - Det er sjovt nok at læse, og så behøver man ikke have timer om morgen, når man er lidt træt, siger Maja Nørgaard Frandsen fra 4.b. Lærerne på Søndergades Skole er også tilfredse med læsebåndet, og betegner det som en succes. - Om morgen skaber læsebåndet en ro hos eleverne, og så vækker det også deres læselyst, siger Lone Rosenkilde, der er lærer på skolen. Skolens ledelse forventer, at læsebåndets effekt for alvor kan aflæses i tests inden for de næste tre år.